Sannførandi 3-1 sigur í seinasta heimadystinum (Dystarfrásøgn) 07 Vestur vóru betra liðið á Dungasandi í dag, og, við trimum móti einum, vunnu vit sannførandi sigur í seinasta heimadystinum í ár. Martin og Søren skutu ávíkavist fyrsta og seinasta málið, meðan annað málið var sjálvmál. Hóast sera vánaligt veður fyri tað mesta seinastu vikuna, vóru líkindini rættiliga góð í Sørvági í dag. Tað regnaði eitt sindur illa við hvørt, men tað darvaði ikki spælinum. Bert tríggir minuttir vóru spældir tá vit løgdu okkum á odda. Vit vunnu fríspark í høgru síðu, og Holgar, í dysti nummar 200 á besta liði okkara, legði ein sukurbólt á pannuna á Martin. Púra ódekkaður mitt í brotsteiginum var tvørámaðurin eirindaleysur móti gomlu liðfeløgunum og skallaði til 1-0. Vit høvdu nakrar naskar atsóknir eftir hetta, men, tá lítil hálvur tími var farin, javnaðu gestirnir. Vit vóru eitt sindur ókonsentreraðir í verjuni og tað førdi til at Jóannis setti hondina fyri og dómarin bríkslaði fyri brotsparki. Jón Krosslá Poulsen var settur at skjóta móti gamla liðfelaga sínum í málinum. Hann smekkaði til og Ivan fekk hondina fyri. Skotið var hart og vann inn um málstrikuna til 1-1. Dysturin var javnari eftir hetta, og fram til hálvleik hendi ikki tað stóra. Vit høvdu tó ikki spælt langt inn í annan hálvleik, so vóru vit aftur á odda. Okkara byrjaðu eisini annan hálvleik betri og skaptu eitt ávíst trýst. Eftir annað hornasparkið var annar miðverjin hjá TB/FC Suðuroy/Royn, Anton Holse, óheppin og skallaði bóltin í egið mál. Vit vóru stórtsæð betri restina av dystinum, hóast gestirnir arbeiddu hart. Og tá í annar hálvleikur var gott og væl hálvrunnin, avgjørdu vit dystin: John, sum fimm minuttir áðrenn var komin inn fyri Ken, fekk bóltin úti í høgru síðu. Hann bíðaði til Søren var komin uppá pláss og legði flatt innfyri, og so kundi Søren seta bóltin í netið til 3-1. Tað, sum eftir var, hendi ikki tað stóra, og so kundu vit gleðast um, at seinasti dysturin á Dungasandi í ár endaði við sigri og harvið 25 stigum, sum er nýtt met. Leikarar og fjepparar takkaðu hvørjum øðrum fyri í ár og so er bara at bíða til leygardagin fyri at finna útav, um vit framhaldandi eru EFFO-lið.